Rincón de Ballesterus

Rincón de Ballesterus es un bárriu la ciá de Caçris, assitiau 39 km al sul de la ciá, entri los arrayus provincialis de Caçris i Badajós, ena comunidá autónoma d'Estremaúra.

S'alcuentra assitiau ena basi la Sierra San Peiru, concretamenti nun monti llamau La Perenguana.

El su origin es de puebru colonización hundau alreol de 1952 i con 2.903 etárias de chaparreras, alcornoquis i monti baju.
Es un puebru chiquininu, tien 219 abitantis censaus nel añu 2006 i una puebración real dun quantu mas de 150.

La economia desti puebru se sostriba ena estración de corchu, cria de guarrus de billota i ena olganización de monterias de caça, tantu mayol comu menol.

Comu selvícius socialis solu tien una sei social (casa cultural) costruia pocu á, un consultóriu meicu i el ayuntamientu, assitiau ena Praça d'España. Tien tamién un selvíciu autubús tres vezis pol semana, que uñi el bárriu cona capital.

Comu estalachis selvícius tien un bal i un comélciu, assitiaus dambus dos ena Praça d'España, amás dun centru entepretación meyu-ambiental, costruiu enas antíguas iscuelas.

Con un númiru fiju de casas dende qu'el bárriu hue hundau, enos últimus añus l'Almenistración á prencipiau la costrución de 8 viviendas nuevas.

Las sus fiestas localis se celebran de horma endependienti a las de Caçris, la romeria es el segundu Domingu Mayu, ondi tolos rinconerus i la genti foriata se van a celebrala nel que din "Rincón Vieju" a unus 2 km del puebru. El patrón de Rincón de Ballesterus es San Isiru Labraol, celebrau el 15 de Mayu, i la patrona Muestra Señora de Guaalupi, el 8 de Setiembri, Dia d'Estremaura.

Cordenás geofísicas: UTM ED-50 x:725285,1  y:4342023,51 Usu:29

Las ativiais que se puein hazel ena zona son escalá deportiva i senderismu en qualisquiel caminu de los que partin del puebru.

 Atijus 

Sítiu de Rincón de Ballesterus.

Categoría:Bárrius i alquerias de Caçris